**ΠΡΟΤΕΙΝΟΜΕΝΟ ΘΕΜΑ ΠΑΝΕΛΛΗΝΙΩΝ ΕΞΕΤΑΣΕΩΝ**

**«ΦΙΛΟ..ΛΟΓΙΚΟ» ΦΡΟΝΤΙΣΤΗΡΙΟ**

**ΑΡΕΤΗ Ν. ΣΟΛΔΑΤΟΥ**

**ΗΜΕΡΗΣΙΩΝ ΕΝΙΑΙΩΝ ΛΥΚΕΙΩΝ**

**ΕΞΕΤΑΖΟΜΕΝΟ ΜΑΘΗΜΑ:**

**ΝΕΟΕΛΛΗΝΙΚΗ ΓΛΩΣΣΑ ΚΑΙ ΛΟΓΟΤΕΧΝΙΑ**

**ΚΕΙΜΕΝΟ Ι**

Ζούμε μέσα σ έναν κόσμο βίας και αδικίας. Οι άνθρωποι αγωνίζονται για την «επιτυχία», μετατρέποντας το ζωογόνο νερό τούτης της πηγής σε βρώμικο λασπόνερο, που τους σπρώχνει στα τυφλά και τους ρουφάει. Φθονεί ο ένας τον άλλον, εντείνει τον ανταγωνισμό προσπαθώντας να εμποδίσει την πρόοδο των συναδέλφων, των συμμαθητών, των συνανθρώπων. Φθείρονται οι υπάρξεις, γερνάνε πρόωρα, γίνονται δήμιοι του εαυτού τους. Η εναντίωση στους άλλους είναι και η εναντίωση στους ίδιους. Κι αυτό γιατί δεν μπορούν να υπάρξουν σύνορα ανάμεσα στον ένα και στους άλλους. Όποιος αρνιέται να καταλάβει ότι αποτελεί ένα κομμάτι από την οικογένεια των ανθρώπων, όποιος πιστεύει ότι είναι το κέντρο του κόσμου, αυτός σίγουρα θα γνωρίσει μια μέρα τον πόνο και τη δυστυχία.

Δίπλα μας ζουν άνθρωποι ταμπουρωμένοι στην **υπεροψία** τους, περιχαρακωμένοι στον εγωισμό τους, που φυλάνε με πάθος ό,τι αγαθό κατάφεραν- ποιος ξέρει με πόση τύχη ή πόσους συμβιβασμούς- ν΄ αποκτήσουν, αγωνιώντας μη τυχόν και ξεγλιστρήσει τίποτα από αυτά που θεωρούν **αιώνια** δικά τους, φήμες, αξιώματα, πλούτη. Ζούνε τη ζωή τους τυφλοί, ξένοι με τον εαυτό τους, άγνωστοι με καθετί έξω από το πάθος τους. Κι έρχεται η ώρα που τα πλούτη, οι δόξες, οι ομορφιές, τα αξιώματα δεν μπορούν να γεμίσουν την μοναξιά μιας ύπαρξης που κοιτάζεται στον καθρέφτη κι αναρωτιέται: Ποιος είμαι; Τι θα γίνω αν απογυμνωθώ από αυτά που αποτελούν την δύναμή μου; Αν χάσω αυτά τα έχω χάσει όλα…

Τέτοιοι άνθρωποι, με τα πρώτα κιόλας δυνατά χτυπήματα της ζωής, έχουν σωριαστεί ανήμποροι. Ο θάνατος ενός προσώπου από το οποίο εξαρτούν το μέλλον τους, το χάσιμο της περιουσίας τους, το γκρέμισμά τους από «είδωλα» σε «κοινούς θνητούς», το ρυτίδιασμα του πανέμορφου προσώπου τους, τους αφήνει μόνους με τον εαυτό τους. Έναν εαυτό ξένο, δυστυχισμένο, κενό. Ένα τεράστιο μηδενικό. Γιατί δεν είναι τίποτα ο άνθρωπος όταν είναι άδεια η καρδιά του. Ας μην ξεγελιόμαστε από λόγια, **προσχήματα,** ενέργειες ή τιμές που ρίχνουν ένα πέπλο μπροστά στους ανθρώπους. Ας μη μας εξαπατούν οι βιτρίνες. Η αλήθεια βρίσκεται μέσα μας. Εκεί είναι τα πλούτη μας, εκεί και η πραγματική δύναμή μας.

Συναντάμε γύρω μας ανθρώπους που αποφασίζουν να πλουτίσουν με κάθε θυσία, και συγκεντρώνουν χρήματα, όλο και περισσότερα χρήματα, μέχρι που έρχεται κάποια στιγμή που δεν ξέρουν γιατί δουλεύουν έτσι. Με τον καιρό αποκτηνώνονται και τους κυριεύει ο πειρασμός να **συντρίψουν** κάθε αντίπαλο. Η ζωή τους είναι μια αγωνία για προβολή, για ισχύ, μια ατελείωτη αλυσίδα μισάνθρωπων πράξεων. Οι σχέσεις τους με τους άλλους ρηχές, επιφανειακές, μονότονες.

Για να βρίσκεται κανείς σε αρμονία με τους άλλους, πρέπει να ζει αρμονικά με τον εαυτό του, πρέπει να κυλάει μέσα του χαρμόσυνα, ανεμπόδιστα η πηγή που βρίσκεται στη ρίζα του είναι μας. Το πρώτο βήμα για να πλησιάσει ένας άνθρωπος τους άλλους είναι να παραδεχτεί ότι **αισθάνεται** ότι έχει την ανάγκη των άλλων. Ν΄ αφήσει ελεύθερο να μιλήσει εκείνο το βαθύτερο εγώ που τόσες φορές το έχει φιμώσει. Ν΄ ακολουθεί το δρόμο που φτάνει στα βάθη της καρδιάς του. Στα βάθη του είναι μας ζει ένας αυθύπαρκτος άλλος. Κι αυτόν ακριβώς τον αυθύπαρκτο άλλο, αυτό το αληθινό εγώ είναι που πρέπει πρωταρχικά να δεχτούμε. **Σ. Κίτσιος**

**ΚΕΙΜΕΝΟ ΙΙ**

# Μοναξιά (Κατερίνα Αγγελάκη-Ρουκ)(Μόλις στα 17 της χρόνια δημοσιεύει στο περιοδικό Καινούργια εποχή το ποίημά της «Μοναξιά» μετά από παρότρυνση του Νίκου Καζαντζάκη, ο οποίος έστειλε γράμμα στον Γιάννη Γουδέλη, τον διευθυντή της Καινούργιας εποχής γράφοντας: «Παρακαλώ, δημοσιεύστε αυτό το ποίημα, το έχει γράψει μία κοπέλα που δεν έχει βγάλει ακόμα το γυμνάσιο. Είναι το ωραιότερο ποίημα που διάβασα ποτέ!». Από τότε άνοιξε ο δρόμος για την ενασχόληση της με την ποίηση και τη μετάφραση.)

# Αν ενώσεις το βροχόνερο με το δάκρυ σου το γέλιο σου με τον ήλιο το σίφουνα, τον αγέρα με την ξεσηκωμένη αγανάκτησή σου.

# Αν κλάψεις για τα παιδάκια με τις ρόδινες ανταύγειες του δειλινού στο πρόσωπο, που πλαγιάζουν με τα χεριά αδειανά, με τα πόδια γυμνά θα βρεις τη μοναξιά σου.

Αν σκύψεις στους συνανθρώπους σου  
μες στα αδιάφορα μάτια τους θα ‘ναι γραμμένη  
απελπιστική, ολοκληρωτική η μοναξιά σου.

Κι αν πάλι τους δείξεις το δρόμο της δύναμης  
και τους ξεφωνίσεις να πιστέψουν μόνο τον εαυτό τους  
θα τους δώσεις μια πίκρα παραπάνω  
γιατί δε θα το μπορούν, θα ‘ναι βαρύ γι’ αυτούς  
και θα ‘ναι πάλι η μοναξιά σου.

Αν φωνάξεις την αγάπη σου  
θα ‘ρθει πίσω άδεια, κούφια, η ίδια σου η φωνή  
γιατί δεν είχε το κουράγιο να περάσει όλες  
τις σφαλισμένες πόρτες, όλα τα κουρασμένα βήματα  
όλους τους λασπωμένους δρόμους.  
Θα γυρίσει πίσω η φωνή που την έστειλες τρεμάμενη  
λαχταριστή, με άλλα λόγια που δεν την είχες προστάξει εσύ  
τα λόγια της μοναξιάς σου.

Θεέ μου, τι θα γίνουμε;  
Πώς θα πορευτούμε;  
Πώς θα πιστέψουμε; Πώς θα ξεγελαστούμε;  
Μ’ αυτή την αλλόκοτη φυγή των πραγμάτων  
των ψυχών από δίπλα μας;

Ένας δρόμος υπάρχει, ένας τρόπος.  
Μια θα ‘ναι η Νίκη:  
αν πιστέψουμε, αν γίνουμε, αν πορευτούμε.  
Μόνοι μας.

Φθινόπωρο 1956

**ΘΕΜΑ Α**

Να γράψετε την περίληψη του **Κειμένου Ι** που σας δόθηκε, χωρίς δικά σας σχόλια σε 70-90 λέξεις.

**Μονάδες 15**

**ΘΕΜΑ Β**

**Ερώτημα 1ο**

Να δηλώσετε αν το περιεχόμενο των προτάσεων είναι σωστό ή λανθασμένο με βάση το νόημα του **Κειμένου Ι.**

|  |  |  |
| --- | --- | --- |
|  | **Σ** | **Λ** |
| **1.**Σύμφωνα με το συγγραφέα αν ο άνθρωπος χάσει ό,τι αγαθό έχει καταφέρει στη ζωή, τα έχει χάσει όλα. |  |  |
| **2.** Οι άνθρωποι φθείρονται γιατί δεν βάζουν σύνορα ανάμεσα στον ένα και τους άλλους. |  |  |
| **3.** Ο σύγχρονος άνθρωπος αλλοτριώνεται από τη δουλειά του προκειμένου να κερδίσει ολοένα περισσότερα χρήματα. |  |  |
| **4.** Η βάση της ευτυχίας βρίσκεται στην αρμονική συνύπαρξη με τον εσωτερικό μας εαυτό. |  |  |
| **5.** Ο άνθρωπος έχει την ανάγκη των άλλων. |  |  |

**Μονάδες 15**

**Ερώτημα 2ο**

**1)**Να αναφέρετε έναν τρόπο ανάπτυξης για την τρίτη παράγραφο του **Κειμένου Ι** και να αιτιολογήσετε την απάντησή σας. **Μονάδες 5**

**2)** Ανκαι στο **Κείμενο Ι** κυριαρχεί το γ΄ενικό πρόσωπο, ωστόσο αρκετές φορές ο συγγραφέας κάνει χρήση του α΄ενικού ή α΄πληθυντικού προσώπου. Να αιτιολογήσετε αυτή την επιλογή με αναφορές μέσα από το κείμενο. **Μονάδες 5**

**3) υπεροψία ,αιώνια,προσχήματα,,συντρίψουν,αισθάνεται**

Να γραφεί από μια συνώνυμη λέξη για κάθε μια από τις παραπάνω λέξεις του **Κειμένου Ι.**

**Μονάδες 5**

**Ερώτημα 3ο**

1)Να δικαιολογήσετε τη χρήση της διπλής παύλας, και των αποσιωπητικών στη δεύτερη παράγραφο («*Δίπλα μας… τα έχουν χάσει όλα*») του **Κειμένου Ι.**

**Μονάδες 6**

**2)** Να σχολιάσετε τη χρήση του ερωτήματος στη δεύτερη παράγραφο του **Κειμένου Ι**

**Μονάδες 4**

**ΘΕΜΑ Γ**

Να εντοπίσετε στο ποίημα (**Κείμενο ΙΙ** ) πέντε στοιχεία που το κατατάσσουν στη νεωτερική ποίηση

**Μονάδες 15**

**ΘΕΜΑ Δ**

Να γράψετε ένα άρθρο ( 300-400 λέξεις) για το σχολικό περιοδικό στο οποίο θα αναφέρετε τους λόγους που δυσκολεύουν τις ανθρώπινες σχέσεις. Με ποιους τρόπους θα μπορέσει ο σύγχρονος άνθρωπος να πορευτεί προς μια πιο ευτυχισμένη συμβίωση με τους συνανθρώπους του και πώς μπορεί να συμβάλλει η αυτογνωσία σ΄ αυτή τη στάση ζωής ;

**Μονάδες 30**

**ΚΑΛΗ ΕΠΙΤΥΧΙΑ!!!!**